Zuma hoor Vrydag lot oor vervolgingOudpres. Jacob Zuma tydens ‘n vorige hofverskyning. (Foto: MotshwarI Mofokeng/ANA) Oudpres. Jacob Zuma sal na verwagting Vrydag in die hooggeregshof in Pietermaritzburg hoor of sy aansoek dat sy vervolging op onder meer aanklagte van bedrog permanent gestaak word, suksesvol was. Zuma is al sowat ŉ dekade gelede die eerste keer saam met die wapenvervaardiger Thales van bedrog, korrupsie en rampokkery aangekla. Die aanklagte hou verband met die omstrede wapentransaksie van die 1990’s. Thales het deur dié transaksie ŉ kontrak gekry om gevegstelsels vir die Suid-Afrikaanse vloot te voorsien. Die staat beweer Zuma het omkoopgeld by Thales ontvang deur sy vriend en voormalige finansiële adviseur, Schabir Shaik, om die maatskappy uit die voortgesette ondersoek na die wapentransaksie te hou, asook om die maatskappy gunstig te oorweeg vir enige toekomstige kontrakte. Die oudpresident het destyds aangevoer die staat het hom probeer vervolg om hom daarvan te weerhou om ANC-president en gevolglik staatspresident te word. Zuma het in Mei 2009 wél president geword. Voormalige pres. Thabo Mbeki en verskeie ander rolspelers in staatsinstansies was volgens Zuma betrokke by dié beweerde komplot. Vroeër vanjaar het Zuma se regspan probeer om ŉ brief voor die hof te bring om te bewys dat politieke inmenging ŉ rol gespeel het in die korrupsieaanklagte teen hom, maar die Nasionale Vervolgingsgesag (NVG) het die brief destyds as irrelevant afgemaak. Zuma veg om oorlewing op verskeie fronte. Hy het reeds vantevore voor die Zondo-kommissie, wat bewerings van staatskaping ondersoek, verskyn en gaan na verwagting aanstaande week wéér daar vrae beantwoord.